<classify> MKUU wa Wilaya ya Ikungi mkoani Singida, Edward Mpogolo amewataka wananchi wa wilaya hiyo kutumia muda uliobaki kujiandikisha katika daftari la wapigakura kwa ajili ya uchaguzi wa serikali za mitaa ili waweze kutumia haki yao kuchagua viongozi.Mpogolo amesema hayo jana alipozungumza na waandishi wa habari katika Kitongoji cha Mtakuja, Kijiji cha Ikungi katika Wilaya hiyo alipokwenda kujiandikisha.Aliwataka wananchi wa Ikungi kutumia haki yao ya kidemokrasia ya kuchagua na kuchaguliwa.Alisema uchaguzi ngazi ya vitongoji na vijiji ni muhimu hivyo iko haja ya wananchi kushiriki moja kwa moja kupanga na kuamua kwa lengo la kutekeleza maendeleo yao.Ni muhimu kwa kila mwana Ikungi kushiriki kwa kuwa inaamua hatma yake ya kujiletea maendeleo ambayo Rais John Magufuli amekuwa akipambana kuyafanya kwa ajili ya Watanzania, alisema na kuongeza kuwa hadi jana wamejiandikisha zaidi ya asilimia 41 na kuwa mikakati ni kuhakikisha wanafikia lengo la kuandikisha watu 15,4137.Mpogolo aliwahimiza wananchi aliowakuta katika kituo hicho na vituo vingine alivyotembelea kuwahimiza vijana wao ambao umri wao ni juu ya miaka 18 wajiandikishe ili waweze kupata nafasi ya kuchagua viongozi ambao watawaletea maendeleo.Wazee wangu, tuwahimize na vijana wetu nyumbani nao wajiandikishe. Tusikubali wakabaki bila kujiandikisha. Nafasi hii ni muhimu kuitumia ili wawe sehemu ya kuchagua viongozi wanaowataka, amesema Mpogolo.Aidha, alisema maendeleo katika nchi hayawezi kushuka kutoka mbinguni bali kwa kuchagua viongozi imara, wenye mapenzi na maendeleo ya wananchi na taifa kwa ujumla.  <topic>: KITAIFA 